
Elämä Vaasan yliopistona

Arvoisa opetusministeri, hyvät yliopistolaiset ja yliopiston ystävät

Tervetuloa Vaasan yliopiston lukuvuoden avajaisiin. Lukuvuoden alkua on hienoa juhlistaa valtioneuvoston päätöksellä, jonka mukaan Vaasan yliopistossa voidaan suorittaa teknillistieteellisiä tutkintoja syksystä 2004 alkaen.

Haluan esittää opetusministeri Maija Raskille parhaat kiitokset tästä päätöksestä. Perustelumme olivat toki vahvat, mutta asian vieminen päätökseen on vaatinut huolellista paneutumista seudun tilanteeseen ja kykyä vakuuttaa valtioneuvosto ratkaisun oikeutuksesta ja merkityksestä. Alueen ääntä on kuultu. Ratkaisu edistää yliopiston monipuolistamista ja kehittämistä ja se edistää merkittävästi yritysten työvoiman saatavuutta ja ennen kaikkea tutkijaresurssien kehittämistä.

Kansliapäällikkö Markku Linnan johdolla toimineen Korkeakoulujen alueellisen kehittämisen työryhmän muistiossa muotoiltiin se sisältö, joka nyt toteutui asetusmuutoksena.

Haluan kiittää lämpimästi myös kaikkia alueen toimijoita pyrkimysten edistämisestä. Alueen kansanedustajat ovat toimineet tehokkaan linkkinä Vaasan ja päätöksentekijöiden välillä. Maakuntien tuki on tullut erityisen vahvasti esille erityisesti aloitteina ja kannanottoina Korkeakoulujen alueellisen kehittämisen työryhmälle. Vaasan kaupunki sekä alueen kunnat ovat edistäneet hanketta merkittävästi – taloudellisesti ja henkisesti. DI-koulutuksen sisällön suuntaa määrittelevissä keskusteluissa alueen teollisuus on ollut vahvasti mukana ja välittänyt määrätietoisesti viestiä insinööritarpeesta alan järjestöjen ja päättäjien tietoisuuteen. Teollisuuden taloudellinen  tuki hankkeessa on ollut merkittävää. Viljo Syreniuksen rahasto, ABB, Wärtsilä, Vaasan Sähkö sekä Vacon ja lukuisat muut yritykset ovat rahoittaneet opetus- ja tutkimustoimintaa. Ilman tätä tukea emme olisi päässeet tähän vaiheeseen. Tukeanne tarvitaan vielä opinto-ohjelmia käynnistettäessä. Vaasan yliopistot ja ammattikorkeakoulut ovat kannattaneet hanketta osoituksena konsortiomme toimivuudesta.

Tuloksen saavuttamiseen on tarvittu neljän rehtorin panosta: Mauri Palomäki teki ensimmäisiä aloitteita hankkeessa ja laajensi erityisesti tietojenkäsittelyn opetusta. Ilkka Virtanen käynnisti teollisuusekonomikoulutuksen ja yhteistyön DI-koulutuksessa Teknillisen korkeakoulun kanssa. Ari Salminen solmi tutkimuskeskus Technobothnian sopimuksen ammattikorkeakoulujen kanssa ja loi pohjan tekniikan laboratorioille.

Teknisen koulutuksen opetushenkilökunta on ollut kovilla muuntokoulutusta ja yhteistyökoulutusta toteutettaessa. Työpäivät ovat venyneet iltaan ja työviikot viikonloppuihin. Hyvin tehty työ on johtanut hyvään lopputulokseen. Sekä tiedekuntahallinto, että hallintopalvelut ovat tehneet parhaansa hoitaakseen nopeasti lisääntyneen ja monimuotoistuvan opiskelijajoukon. Kiitän henkilökuntaa erinomaisesta työpanoksesta. 

Olemme saaneet hyviä opiskelijoita ohjelmiimme. Erityisesti muuntokoulutukseen osallistuneiden taso ja panostus opintoihin on yllättänyt meidät. Pidän opiskelijoiden tasoa osoituksena siitä, että sekä opiskelijat, että heidän työnantajansa ovat luottaneet osaamiseemme vaikka tutkintojen järjestelyt ovat vaatineet venymistä myös opiskelijalta. 

Tekniikan koulutuksen kehittäminen Vaasassa merkitsee sisällöllisesti uutta avausta – ei vain tutkintonimikkeen vahvistamista. Pyrimme toimimaan niin, että Vaasan osaamiskeskusohjelman teema energiatekniikka ja talous saa uutta sisältöä ja vahvistusta.

Haluamme jatkaa hyvin toimivaa muuntokoulutusjärjestelyä ja kehittää siitä toinen sisäänottokanava tekniikan ohjelmiin. Tarkoituksena on suunnitella koulutus siten, että ammattikorkeakoulututkinnon suorittaneille avautuisi selkeä väylä yliopiston tekniikan ohjelmiin.

Elämä Vaasan yliopistona

Yliopiston hallitus on vahvistanut keväällä osana yliopiston strategiatyötä yliopiston mission – tiiviin ilmaisun sille mikä on yliopiston tehtävä alueellamme.

”Vaasan yliopisto on korkeatasoista tutkimusta ja koulutusta harjoittava kansainvälisesti arvostettu monialainen tiedeyliopisto, joka tarjoaa innovatiivisen oppimisympäristön ja tukee alueensa, erityisesti Pohjanmaan maakuntien, menestystä ja hyvinvointia”

Avainsanat missiossa ovat tiede – oppiminen – Pohjanmaa. Tutkimus ja koulutus ovat yliopiston välineet alueen hyvinvoinnin edistämiseksi.

Hallitus muotoilee parhaillaan vision ja mission perusteella yliopiston keskeisiä päämääriä – ilmaisuja sille miten luonnehdimme onnistumista ja millä toimenpiteillä näihin päämääriin on mahdollista päästä.

Yliopistolta odotetaan tuloksia, tutkintoja, tutkimustuloksia ja julkaisuja – ratkaisuja tutkimus- ja kehittämishankkeitten toimeksiantajien ongelmiin. Tulosten saavuttamisen kannalta on oleellista, minkälaiset olosuhteet ja toiminnan edellytykset on onnistuttu luomaan opiskelijoiden oppimiselle, tutkimustyölle, ympäristön ongelmien tunnistamiselle, ja ratkaisujen tarjonnalle. Elämä Vaasan yliopistona ei ole ensisijaisesti tulosten tuottamista vaan edellytysten luomista, yhteisöllisyyden edistämistä ja yliopistolaisuuden vahvistamista.

Elämä yliopistona tarkoittaa näkemystä itsensä kehittämisestä, ympäristön ja sidosryhmien huomioimista, jälkikasvusta ja tulevaisuudesta huolehtimista ja sen ymmärtämistä millä tavalla yliopisto on hyödyllinen osa yhteisöämme sekä lähellä, että maailmanlaajuisesti.

Yliopiston verkostot

Levon-instituutti sai keväällä valmiiksi yliopiston vaikuttavuusanalyysin. Sen tavoitteena oli arvioida, miten yliopistoa tunnetaan ja millä tavoin yliopistolaiset ovat tekemisissä sidosryhmien kanssa. 

Selvä enemmistö yliopistolaisia arvioi tärkeimmäksi yhteistyöalueeksi Vaasan ja Pohjanmaan. Kansainväliset yhteydet nousivat seuraavaksi tärkeimmäksi ja kansallinen taso tuli viimeisenä. 

Tulevaisuuden tavoitetilaa kartoitettaessa paikallinen yhteistyö nähtiin yhä tärkeimpänä, mutta kansallisen ja kansainvälisen toiminnan painotusta haluttiin vahvistaa.

Koulutuksessa muut yliopistot nähtiin tärkeimmiksi yhteistyökumppaneiksi – yliopisto onkin mukana monissa verkostoituneissa koulutushankkeissa (tekniikka, kielikylpy, viestintä, oikeustiede, tutkijakoulut)

Tutkimustyössä tärkeimpinä yhteistyökumppaneina pidettiin yrityksiä ja toisia yliopistoja.

Kehittämistyössä keskeiset partnerit ovat kunnat – lähinnä Vaasa. Yliopisto osallistuukin tiiviisti osaamiskeskuksen, aluekeskusohjelma sekä alueellisten kehittämisohjelmien suunnitteluun ja toteuttamiseen.

Yhteen lauseeseen pukien ja pelkistäen voisi siis sanoa, että VY on koulutustoiminnassa verkottunut yliopistojen ja muiden oppilaitosten kanssa, suuntautuu tutkimustyössä yritysyhteistyöhön ja osallistuu vahvasti kunnalliseen kehittämistyöhön.

Haasteena onkin hyödyntää kansainvälistyvä toiminta julkiseksi näkyvyydeksi ja vaikuttavuudeksi. 

Maisteriohjelmilla tutkintoon

Koulutuksen kehittämisessä on edessä kaksi suurta haastetta: kaksiportainen tutkintorakenne ja kansainvälistyminen.

Perustutkintojen kehittämisstrategiamme vahvistettiin viime vuoden lopulla. Siinä asetetaan tavoitteeksi maisteriohjelmien kehittäminen kaikilla aloilla. 

Maisteriohjelmalla voidaan jäsentää tutkinnon loppuosa selkeäksi kokonaisuudeksi. Ohjelmat olisi syytä kehittää omaleimaisiksi tuotteiksi, joita on helpompi markkinoida kuin koko perustutkintoa. Maisteriohjelma toimii myös alaa vaihtavien koulutuskokonaisuutena. Tästä meillä on hyviä kokemuksia mm. johtamisen maisteriohjelmassa. Muuntokoulutusohjelmat olisi syytä organisoida maisteriohjelman muotoon.

Kansainvälinen opetus on tarkoitus laajentaa maisteriohjelmiksi. Samalla opetustarjonnalle on mahdollista järjestää opetusta myös vaihto-opiskelijoillemme. Ei ole tarkoituksenmukaista eikä pienelle yliopistolle oikein mahdollistakaan järjestää viisivuotisia englanninkielisiä ohjelmia. Maisteriohjelma on kansainvälisesti tunnustettu tapa erikoistua.

Koulutustoiminnassa jos missä tulisi näkyä yliopiston toiminnan pitkäjänteisyys. Koulutusohjelman suorittamiseen opiskelija käyttää noin 5 vuotta. Yliopiston kannalta ohjelman elinkaari on vähintään kymmenen vuotta. Kun ohjelmia käynnistetään projektiluontoisesti esim. EU:n varoin tai valtakunnallisella ohjelmalla pitäisi pystyä ennakoimaan myös mahdollisuudet niiden vakinaistamiseen. On välttämätöntä tietää miten hankkeitten onnistumista arvioidaan – mieluummin siten, että arvioinnin perusteet olisivat tiedossa jo hanketta suunniteltaessa. 

Miten tutkija onnistuu?

Kun yliopisto rekrytoi tutkimushenkilökuntaa, tärkeimpinä kriteereinä on  opinnäyttein ja julkaisuin osoitettu kyky tutkimuksen tekijänä. Urallaan etenevälle tutkijalle ei kuitenkaan riitä vain henkilökohtainen tutkimusosaaminen. 

Tärkeintä tutkimustyössä ei ole yksittäisten julkaisujen tuottaminen, vaan pitkäjänteinen ohjelmallinen toiminta, joka kehittää tutkimusosaamista ja jälkikasvua. Tutkijan onnistumista urallaan voitaisiin arvioida sen mukaan minkälainen asema hänellä on kotimaisessa ja kansainvälisessä tiedeyhteisössä. Se pitää sisällään kyvyn verkottua, kyvyn hankkia tutkimusrahoitusta sekä kyvyn vaikuttaa alan tutkimuksen suuntautumiseen ja erityisesti kyvyn olla hyvä ja tuottelias tutkija. Pitäisi osata ennakoida, minkälaiset ovat EU:n, Suomen Akatemian ja Tekesin seuraavat painotukset – tai parhaassa tapauksessa jopa olla mukana niitä valmistelemassa. 

Yliopistomme tutkimus organisoituu tutkimusryhmiksi – instituuteiksi, joiden takana on yleensä ryhmä professoreita ja nuorempia tutkijoita. Tutkimusryhmä toimii myös tehokkaana jatkokouluttajana, joka voi sitoa jatko-opiskelijan käytännön tutkimustyöhön. 

Tutkimus edellyttää myös toimivia rahoitusjärjestelyjä. Tutkimusryhmän johtaja on tietysti paras asiantuntija tutkimushankkeitten muotoilussa, mutta entistä enemmän tarvitaan tukea verkostojen rakentamiseen ja hakemusten muotoiluun – etenkin EU-hankkeissa. Kesällä työnsä aloittanut tutkimusasiamies pyrkii edistämään erityisesti EU-hankkeitten toteutumista. 

Vaasan korkeakoulustrategia

Vaasan korkeakoulukonsortio valmistelee parhaillaan alueellista strategiaa. Sen pitäisi vastata kysymykseen, minkälainen on Vaasalainen korkeakouluyhteisö kokonaisuudessaan ja miten se toimii alueellaan. Hyvät kokemukset tekniikan laboratorioyhteistyöstä ja kirjastoyhteistyöstä rohkaisevat tarkastelemaan myös muita yhteisiä infrastruktuurikysymyksiä. Kielikeskustoiminnan ja kirjastoyhteistyön laajentamisen selvittäminen ovat jo konsortion asialistalla.

Kielikylpytutkimus ja kehittämistyö on yksi Vaasan yliopiston vahvuuksista. Monikielisyyden opit olisi nyt otettava käytäntöön myös yliopisto-opinnoissa. Keskeisenä haasteena pidän kaksikielisen koulutustarjonnan lisäämistä.

Kaksikielinen juristikoulutus on toiminut Vaasassa jo kymmenen vuotta. Sen tulevaisuutta pohtinut dekaani Mäenpään johtama työryhmä ehdotti koulutuksen organisointimalliksi osallistuvien yliopistojen (Helsingin yliopisto, Hanken ja Vaasan yliopisto) yhteistä yksikköä, joka yhdessä vastaisi koulutuksesta – tutkinnon myöntäisi Helsingin yliopisto. Resurssit olisi tarkoitus saada osoitettua suoraan tälle yhteiselle yksikölle aloituspaikkojen ja tutkintotavoitteen mukaisesti. Koulutus on jo osoittanut tarpeellisuutensa – on kysyntää ja työpaikkoja. Vaasan hovioikeus tarjoaa erinomaisen ja vaativan kaksikielisen harjoitteluympäristön.

Vaasan yliopistosta opettajaksi aikova joutuu useimmiten lähtemään muualle hankkimaan pedagogisen kelpoisuuden. Näin on vaikka naapurinamme on suuri Åbo Akademin kasvatustieteellinen tiedekunta. Toivon, että voisimme löytää menettelyn, jolla pedagogiset opinnot voitaisiin järjestää kaksikielisinä yhteistyössä ja opiskelija voisi suorittaa opetusharjoittelun kaupungin koululaitoksessa. Tähän ei tarvita omaa tiedekuntaa vaan toimiva paikallinen verkostoratkaisu.

Levón instituutti on järjestänyt onnistuneita kaksikielisiä MBA-ohjelmia yhteistyössä Hankenin kanssa. Myös Hankenin laskennallisen rahoituksen maisteriohjelma on toiminut onnistuneesti yhteistyössä – pääosin englanninkielisenä. Eri yksiköiden järjestämää englanninkielistä opetusta tulisi hyödyntää vielä tehokkaammin yli yksikkörajojen. 

Tekniikan koulutukseen toivotamme tervetulleiksi sekä suomen- että ruotsinkielisen ammattikorkeakoulututkinnon suorittaneet. Opetusta tullaan antamaan suomeksi ja englanniksi. Toivon kuitenkin, että myös ruotsin kieli löytäisi paikkansa tekniikan opetuskielenämme.

Vaasan konsortioyhteistyön kehittäminen edellyttää avoimuutta ja halua ylittää kielirajat sekä opetuksessa, että tutkimuksessa. Kaksikielinen seutu tarvitsee kaksikielisiä asiantuntijoita.

Valtakunnallisesti uudet koulutushankkeet ovat pääsääntöisesti verkostohankkeita, joilla pyritään tuomaan alueelle uutta koulutusta ja asiantuntemusta. Voimassa oleva rahoitusperiaate ohjaa kuitenkin rahoituksen pääsääntöisesti tutkinnon myöntämisestä vastaavalle yliopistolle. Pitäisin parempana järjestelyä, jossa rahoitus voitaisiin suoraan osoittaa sinne, missä koulutusta tarvitaan ja missä se järjestetään. Asiantuntemus, opetusta ja laadun valvonta voitaisiin ostaa tutkinnon myöntävältä yhteistyökumppanilta. Näin tulisi toimia erityisesti tilanteessa, jossa koulutusta toteuttavalla paikkakunnalla on yliopisto. 

Yliopistojen rahoitusmalliin kaavailtu muutos, jossa rahoitetaan sekä aloituspaikkaa, että tutkinnon valmistumista olisi hyvä askel tähän suuntaan. Aloituspaikkarahoitus tulee ehdottomasti osoittaa sille yksikölle, jossa opiskelija aloittaa opinnot. Tämä antaisi tasapuolisemmat mahdollisuudet yhteistyön rahoituksesta neuvoteltaessa.

Hyvät kuulijat

Elämä yliopistona on pyrkimistä ja haluamista, oppimisen ja ymmärryksen iloa, tutkimusta  yksinäisessä kammiossa ja jonottamista Brysselin koneeseen asiapaperit salkussa, verkostojen rakentamista ja neuvotteluja, vahvuuksien tunnistamista ja heikkouksien kehittämistä. 

Yliopistomiljöön rakentamiselle on keskeistä toimiminen kampuksella, ihmisten tapaaminen, satunnaiset keskustelut kahvilassa ja yliopiston käytävillä. Vaasan tiedekirjastolla on merkittävä asema kohtauspaikkana. Opiskelijoilla on nyt paikka jossa viihtyä luentojen välillä ja jossa tehdä harjoitustöitä ja käyttää tietokonetta ja verkkoyhteyksiä. 

Sekä yliopisto että Vaasan tiedekirjasto ovat suosittuja yritysten ja yhteisöjen tilaisuuksien pitopaikkana. Yliopiston hyvin toimiva kokouspalvelu tekee tänne tulemisen helpoksi. Arvioidaan, että viime vuonna eri tahojen järjestämissä tilaisuuksien yhteydessä kampuksellamme kävi yhteensä noin 10000 henkeä. Näiden tilaisuuksien yhteydessä on helppoa edistää vaasalaisen korkeakoulutuksen tunnettuutta paikallisesti ja valtakunnallisesti.

Kampuksen kehittäminen Tiedepuistona - Vaasa Science Parkina on yhteinen haaste Vaasan korkeakouluyhteisölle. Toimitilapalvelut ja tutkimuspalvelut ovat jo toimivina olemassa. Yritys- ja innovaatiopalveluiden integroiminen vaatii vielä työtä. Tavoitteena on kehittää toimiva kohtauspaikka, jossa yliopistot ja ammattikorkeakoulut kohtaavat yrittäjät, kaupunkilaiset sekä vieraamme maakunnista ja maailmalta.

Yhteinen strategia voi kehittää Vaasaa kaksikielisenä yliopistokaupunkina, jossa on hyvä elää, yrittää, tutkia ja opettaa.

